<classify> Kiluvya ambayo ipo ligi daraja la kwanza, ilicheza kwenye uwanja wa Taifa kwa mara ya kwanza. Jana ilizidiwa kila idara na mechi kuwa ya upande mmoja.Obrey Chirwa ndiye aliyengara kwa Yanga jana baada ya kufunga mabao manne kati ya sita. Mengine yakifungwa na Geofrey Mwashiuya na Juma Mahadhi.Yanga ilianza kutakata katika dakika ya 10 tu ya mchezo huo ambapo Mwashiuya alifunga bao la kuongoza ambapo aliukokota mpira akiwa katikati ya uwanja kabla ya kuachia shuti katika eneo la hatari lililokwenda moja kwa moja wavuni. Dakika ya 21 Chirwa alifunga bao la pili baada ya kuunganisha pasi ya Juma Mahadhi.Edger Charles aliifungia Kiluvya bao la kufuta machozi katika dakika ya 38 baada ya kupokea piga nikupige langoni mwa Yanga kabla mfungaji hajaujaza mpira wavuni.Sekunde chache kabla ya kwenda mapumziko, Chirwa aliifungia Yanga bao la tatu akiunganisha pasi ya Mahadhi na kuibua shangwe tena katika dakika ya 72 alipofunga bao la nne akiunganisha pasi ya Simon Msuva.Dakika tatu baadae Mahadhi akafunga bao la tano kwa shuti kali nje ya 18 kabla Chirwa hajafunga bao la sita dakika mbili kabla ya kumalizika mchezo, pasi ikiwa ya Msuva tena.Yanga imepata ushindi huo ikiwa imetoka kupepesuka kwenye Ligi Kuu ambapo kufungwa mabao 2-1 na mtani wake Simba kulitoneshwa na suluhu na Mtibwa Sugar mwishoni mwa wiki iliyopita, mechi ambayo ingeipandisha kileleni mwa msimamo wa Ligi Kuu kama ingeshinda.Matokeo hayo ya jana, yanaikutanisha Yanga na Prisons kwenye uwanja wa Taifa Dar es Salaam katika mechi ya robo fainali ya michuano hiyo.Hata hivyo Shirikisho la soka Tanzania TFF limesema mechi hiyo na ile ya Azam na Ndanda zitapangiwa tarehe kutokana na timu hizo kuwa na majukumu ya michuano ya kimataifa ambayo Yanga inashiriki Ligi ya Mabingwa na Azam kombe la Shirikisho Afrika.Mechi nyingine za robo fainali zitachezwa Machi 18 ambapo Simba itakuwa kwenye uwanja wa Sheikh Amri Abeid Arusha dhidi ya wenyeji Madini, na Kagera itakuwa mwenyeji wa Mbao kwenye uwanja wa Kaitaba mjini Bukoba, Kagera. Bingwa wa michuano hiyo ataiwakilisha nchi kwenye Kombe la Shirikisho Afrika.Yanga ndio bingwa mtetezi ililotwaa taji hilo msimu uliopita lakini nafasi ya uwakilishi wa kombe la Shirikisho Afrika imechukuliwa na Azam iliyoshika nafasi ya pili kwa vile Yanga ilishakata tiketi ya kushiriki Ligi ya Mabingwa baada ya kutwaa taji la Ligi Kuu.  <topic>: MICHEZO 